Missing woman seven women including four women arrested in Ghaziabad
गाज़ियाबाद में मिली हावड़ा से लापता युवती, चार महिला समेत 7 तस्कर गिरफ्तार
हावड़ा पुलिस ने यूपी के गाज़ियाबाद में मानव तस्करी व देह व्यापार के एक मामले को उजागर किया है। गाज़ियाबाद में छापा मारकर सात मानव तस्करों को गिरफ्तार किया है।
हावड़ा, जेएनएन। हावड़ा पुलिस ने यूपी के गाज़ियाबाद में मानव तस्करी व देह व्यापार के एक मामले को उजागर किया है। गाज़ियाबाद के नंद ग्राम कालोनी में छापा मारकर सात मानव तस्करों को गिरफ्तार किया है। जबकि इनके चंगुल से दो युवतियों को मुक्त कराया गया है।
इनमें से एक बंगाल के हावड़ा जिला जबकि दूसरी झारखंड की रहने वाली है। पीड़िता के अनुसार नौकरी दिलाने के बहाने कुछ लोग उसे बहला-फुसला कर अपने साथ ले गए और देह व्यापार के धंधे में धकेल दिया। शिकायत मिलने के बाद मामले की जांच में जुटी हावड़ा की पुलिस को गाज़ियाबाद में युवती के होने की गुप्त सूचना मिली।
इसके बाद हावड़ा से पुलिस की एक टीम गाज़ियाबाद के लिए रवाना हुई। गाज़ियाबाद की स्थानीय पुलिस के सहयोग से नंद ग्राम कालोनी में छापामारी अभियान चलाकार दोनों युवतियों को मुक्त कराया गया।
वहीं मानव तस्करी व देह व्यापार का धंधा चलाने के आरोप में चार महिलाएं समेत कुल सात लोगों को गिरफ्तार किया गया ।
पुलिस ने मकान मालिक को भी मामले में मकान किराये पर देने के जुर्म में गिरफ्तार किया है। मुक्त कराई गई युवतियों को उनके घरवालों को सौंप दिया जाएगा। आरोपितों को ट्रान्ज़िट रिमांड पर हावड़ा लाने की तैयारी की जा रही है।